Verskeie lesers het by Maroela Media gekla oor Baltorina’s en as ’n mens na die onderneming se Facebook-blad kyk, is dit duidelik daar is nog baie ander ongelukkige klante. Brendan Weldrick, ŉ prokureur van Port Elizabeth, wat beplan om namens ontevrede klante regstappe te doen, is self ook ŉ ontevrede ouer omdat die pop wat hy vir sy dogtertjie bestel het, nie opgedaag het nie. Hy sê klagtes stroom in oor Baltorina’s.
Een van die lesers sê Muller het haar verseker die keertyd is drie tot ses weke en dat die twee poppe, wat sy in Oktober bestel het, betyds klaar sou wees vir Kersfees. Linda van der Zwaard se agtjarige dogtertjie het drie jaar lank gespaar om die 50%-deposito vir haar pop, wat R900 beloop het, te betaal. “Ons het ŉ bedjie en beddegoed gekoop vir die nuwe baba en sy was so opgewonde!” Kersfees was egter ŉ teleurstelling omdat die pop nooit afgelewer is nie. Sy kry ook geen terugvoer van Muller nie.
Muller skryf op die webwerf die wagtyd is omtrent drie tot vyf weke, aangesien “die babas handgemaak word en dit tyd neem om bestellings af te handel”.
Artikel 19 van die Wet op Verbruikersbeskerming sê tensy anders ooreengekom, is die onderneming verantwoordelik daarvoor om goedere binne ŉ redelike tydperk af te lewer. Indien die onderneming nie betyds kan aflewer nie, kan die verbruiker dit aanvaar of die transaksie kanselleer. Volgens artikel 47 van die wet mag ŉ onderneming nie betaling aanvaar vir goedere as hy nie beplan om die goedere te lewer nie. Ook hierdie artikel maak dit duidelik dat die onderneming die verbruiker se geld terug moet betaal indien hy nie voorraad het nie.
Muller het gesê die meeste klante vra nie vir ŉ faktuur wanneer hulle betaal nie, maar sy stuur ŉ faktuur saam met elke pop. Sy kon nie sê waarom sy nie verbruikers se regte volgens die Wet op Elektroniese Kommunikasie en Transaksies en die Wet op Verbruikersbeskerming nakom nie.
– die sogenoemde geskenk is ‘n leun want jy kry net jou pop as jy gelukkig is & as jy haar nog geld skuld & baie geraas maak. As jy klaar ten volle betaal het is jy nie prioriteit nie.
Genugtig. Hoe kan n mens so wees? Ek meen mense betaal mos die deposito. Maar wat kry hulle? Die wat wel n pop gekry het is die gelukkiges. Dalk is die dame so oorwerk en die bestellings so baie dat sy nie kan byhou nie. Die redelike mens sal bestellings neem tot n punt. As die bestellings die aflewering gaan beinvloed, moet die bestellings gestaak word. Logika, Laat my so baie dink aan n ander berig oor mense wat depositos moet betaal vir grond….